Je Jehans, sires de Monz, escuiers, fil çay en arrier Ybelet, signour de Monz, fais savoir à touz ces qui verront ces presantes lettres que je suis hons liges à noble baron sire Jeham de Chalon, signour d’Arlay, sauve la feauté mons. Perron, signour de Jayz, et sauve la feauté mons. Perrum, signour de Champvent, et tien doudit Jeham, mon signour, en fié ma maison de Mons, en laquele je le doi recepter à grant force et à petite contre toutes genz; et tien encour de luy cinc charges de sel que je ay de rente ou puis de Salins. En tesmoignaige de ceste chose, j’ay fait seeler ces lettres dou seel à honorauble pere en Jhesu Crist, Willaume, par la grace de Deu evesque de Losanne, et dou seel à noble baron et saige sire Henri, signour de Jouz... Faites et données en l’am Nostre Signour corrant per mil CC octante et trois, ou mois de jenvier.